CELEX: C2006/048/80
Language: da
Date: 2006-02-25 00:00:00
Title: Sag T-455/05: Sag anlagt den  29. december 2005  — Componenta mod Kommissionen

25.2.2006   
            
            
               DA
            
            
               Den Europæiske Unions Tidende
            
            
               C 48/42
            
         Sag anlagt den 29. december 2005 — Componenta mod Kommissionen
   (Sag T-455/05)
   (2006/C 48/80)
   Processprog: finsk
   Parter
   
      Sagsøger: Componenta Oyj (Helsinki, Finland) (ved asianajaja M. Savola)
   
      Sagsøgt: Kommissionen for De Europæiske Fællesskaber
   Sagsøgerens påstande
   
               —
            
            
               Kommissionens beslutning K(2005) 3871 endelig udg. af 20. oktober 2005 om den statsstøtte, som Finland har ydet til Componenta i form af investeringsstøtte, annulleres
            
         
               —
            
            
               Kommissionen tilpligtes at betale sagens omkostninger med renter
            
         Søgsmålsgrunde og væsentligste argumenter
   Sagen vedrører Kommissionens beslutning K(2005) 3871 endelig udg. af 20. oktober 2005, hvorved det fastslås, at Republikken Finland har ydet Componenta en statsstøtte, som er forbudt ved artikel 87 EF (støtte nr. C 37/2004, ex NN 51/2004).
   Kommissionen er af den opfattelse, at der er blevet ydet støtte inden for rammerne af en todelt ordning, i henhold til hvilken Componenta på den ene side solgte sin kapitalandel (50 %) i ejendomsinvesteringsselskabet Karkkilan Keskustakiinteistöt Oy til byen Karkkila, der allerede tidligere ejede 50 % af kapitalen i dette selskab, og på den anden side, at det nævnte ejendomsinvesteringsselskab tilbagebetalte Componenta det selskabsdeltagerlån, som sidstnævnte havde tilført det. I samme forbindelse tilførte byen Karkkila selskabet et nyt supplerende lån af samme størrelse.
   Ifølge Kommissionens opfattelse udgøres statsstøtten af købsprisen og tilbagebetalingen af selskabsdeltagerlånet.
   Sagsøgeren har til støtte for sit søgsmål bl.a. fremført følgende:
   Kommissionens beslutning er fuldstændig fejlagtig og retsstridig, både hvad angår dens begrundelse og de nævnte beløb. Kommissionen har tilsidesat væsentlige formforskrifter og anlagt et urigtigt skøn, fordi den åbenbart har begået en fejl ved vurderingen af de beviser, som er blevet fremlagt under undersøgelsesproceduren. Kommissionens beslutning er også i strid med artikel 87 EF's forskrifter om statsstøtte. Den fører til et resultat, som er uforholdsmæssigt, og er derfor i strid med proportionalitetsprincippet i artikel 5, stk. 3, EF.
   Kommissionen har anvendt en urigtig fremgangsmåde ved vurderingen af de til ejendomsinvesteringsselskabet solgte selskabsandele. I modsætning til Kommissionens opfattelse skal købsgenstandens værdi fastlægges på salgstidspunktet i overensstemmelse med markedsvilkårene.
   Hvad angår ordningen med selskabsdeltagerlån har sagsøgeren gjort gældende, at denne ordning ikke har givet sagsøgeren nogen som helst økonomiske fordele. Kommissionen har derfor anlagt en urigtig bedømmelse af denne ordnings natur og betydning. Desuden er den begrundelse, som Kommissionen har anvendt i sin beslutning med hensyn til ordningen med selskabsdeltagerlån, uklar og utilstrækkelig.
   Endelig har sagsøgeren gjort gældende, at Kommissionens beslutning strider mod dens praksis i andre statsstøttesager og ikke er i overensstemmelse med de principper, som Kommissionen har opstillet i sin meddelelse til medlemsstaterne om anvendelse af EØF-traktatens artikel 92 og 93 og af artikel 5 i Kommissionens direktiv 80/723/EØF på offentlige virksomheder i fremstillingssektoren (1).
   Med hensyn til det i købekontrakten indeholdte investeringsvilkår har sagsøgeren gjort gældende, at Kommissionen har bedømt nævnte vilkår og dets betydning fejlagtigt.
   
      (1)  EUT C 307 af 13.11.1993, s. 3.